Il Montenegroal spartavias
In pajais pitschen tranter ier e damaun

Da Guiu Sobiela-Caanitz 

A 150 km visavi la riva adriatica da Puglia sa chatta in pajais enconuschent en tut il mund cun in num che para spagnol u portugais: Montenegro. Avant tschientaners s'enclegevan ils mariners europeics dal Mar mediterran en ina maschaida da catalan, provenzal, spagnol, talian e linguatgs orientals numnada «sabir». «Montenegro» correspunda en lezza tschantscha al num indigen serb che vul dir precis «culm nair». 

La chargia dal passà 
Gist ils culms (enfin 2522 m), ensemen cun las victorias da l'uscheditga Lia sontga (1684–1699) e la vischinanza dals possess balcanics da Vaniescha han pussibilità a purs e pasturs da Montenegro da s'emancipar da la Tirchia. Igl è pia naschì in principadi muntagnard enturn la chapitala Cetinje, bler pli pitschen ch'il Montenegro d'oz. Da Nadal 1702 han ils cristians montenegrins mazzà tuts muslims dal pajais. L'intschess dal principadi è lura creschì plaun a plaun, cunzunt 1878 cun l'annexiun da Podgoriza al sidost e Bar sper il mar. Il prinzi il pli enconuschent, Peder II, ha regnà da 1830 enfin 1851. Sia epopea, «Il tschupè d'arbajas dals culms» (1847), davart las guerras en-cunter ils Tircs, fan part da las poesias serbas las pli renumadas. L'autur proclamescha sia appartegnientscha a la naziun serba, senza però sa referir al principadi da Serbia che quella giada na cunfinava gnanca cun il Montenegro. Lezza epopea è dentant er «in brevier d'odi etnic (…). En quella poesia menziunan ils prelats da la Baselgia ortodoxa ils mazzaments cun patos e daletg, sco acziuns 'sontgas', fin che las unfrendas n'èn betg cristianas ortodoxas». In spiritual s'allegra da quest rapport d'in uffizier: «Tuts quels che refusavan il batten avainsa mazzà. Nus avain dà fieu las chasas tircas. Nossa terra na duai salvar nagin avdant malcartent»*. 

Da la gloria a la ruina 
Cun questa poesia crudaivla e sanguinusa cuntrasteschan ils passa trenta onns da pasch suenter 1878. Il Montenegro, cun be 200 000 olmas, era renconuschì sco commember da la cuminanza internaziunala. 1896 ha Elena (1873–1952), figlia da prinzi Clau, maridà l'emprim figl da retg Humbert d'Italia. Cura che quest è vegnì mazzà (1900), è'la vegnida regina d'Italia. Las guerras balcanicas da 1912–1913 han rut l'equiliber da la mes’insla. Serbia e Montenegro han dividì tranter sai las cuntradas muslimas da Cosovo e Sandschac. Il pign stadi muntagnard ha pia dublegià sia surfatscha, e quai per sia sventira: Serbia, Russia e Frantscha l'han lura stumplà en la guerra cunter l'Austria-Ungaria, successura da Vaniescha en il Mar adriatic. La pasch ha manà la fin da l'autonomia; il regent ha stuì abditgar a favur d'Alexi da Serbia, proclamà retg da Serbs, Croats e Slovens, il qual ha dà 1929 a ses reginam il num da Jugoslavia. 

Dictatura u democrazia? 
La segunda guerra mundiala è passada. La Jugoslavia communista dal dictatur Tito (1892–1980) renconuscheva sis republicas, t. a. il Montenegro, ed in numer variabel da pievels slavs, t. a. ils Montenegrins. Dapi lura differenziesch'ins pia la naziunalitad montenegrina da la serba. La secessiun da quatter republicas (1991–1992) n'ha betg midà la situaziun giuridica dal pitschen pajais adriatic. I dat anc adina ina federaziun, però cun be pli dus commembers, la Serbia (8 milliuns olmas senza il Cosovo) ed il Montenegro (600'000 olmas, chapitala Podgoriza). Giavischa il pievel da Montenegro da mantegnair il liom federal? Dapi 1918 hai adina dà separatists; la dictatura serba dals davos onns ha segir augmentà lur numer. Plinavant cumpiglia il Montenegro pliras minoritads, cunzunt muslimas, numnadamain ils Slavs da Sandschac ed ils Albanais tranter Bar e l'Albania. 1998 ha il pievel pia elegì Milo Djukanoviç sco president; lez pretenda ina democratisaziun da Jugoslavia e vegn sustegnì da l’occident. Il dictatur serb ha perquai concentrà truppas en la republica adriatica ed en quella part da Sandschac (Novi Pazar) che fa part da la Serbia. Co va quai enavant? 

* Mirko Grmek, Marc Gjidara e Neven Simac, Le nettoyage ethnique. Documents historiques sur une idéologie serbe. Paris (Fayard) 1993, pp. 35-36.